Beatissime pater. Cum deuotus orator vester Ericus Absolonis, miles de Lagn[oe], castellanus castrj Wiborgensis Aboensis diocesis, vnus ex maioribus consiliarijs regnj Swecie, pestiferum et contagiosum morbum illum, qui lepra communiter appellatur, in partibus illis, vbj dominium obtinet temporale, propter nimiam frequentiam, quam habent ipsi leprosi cum ceteris hominibus conuersando, adeo ingrossarj vidisset, vt, nisi oportuno remedio prouideretur, posset tota patria illa, vt verisimiliter creditur, hoc morbo respergj, nec aliquid hospitale pro huiusmodi recolligendis infirmis in decim dietis legalibus ab illa domo fundatum existit, volens igitur jpse orator prebite(?) hominum vtilitatj * succurrere et sue suorumque progenitorum animarum prouidere salutj, diemque vltionis extreme pietatis operibus preuenire, quandam domum ad vsum leprosorum huiusmodi prope et extra muros opidj Wiborgensis dicte Aboensis diocesis vnacum quadam solempnj capella, jn qua sex presbiteros ipsius capelle capellanos instituere proponit, cum sufficientibus redditibus ex bonis suis proprijs immobilibus, videlicet pluribus predijs et alijs possessionibus, erexit et fundauit; volens etiam accedente eorum consensu, quorum interest, vt colonj et reddituarij, qui possessiones et predia huiusmodi pro tempore obtinent, in decimis predialibus vniuersaliter omnes et qui infra limites parrochie, in qua ipsa domus sita esse dinoscitur, resident, tam in predialibus quam personalibus rectorj dicte capelle et nulli alterj respondere debeant et teneantur, jpsique sic residentes in ea capella dicte domus percipere debeant ecclesiastica sacramenta et jnibj possint, si velint, ecclesiasticam eligere sepulturam, quare supplicat s. v. idem orator, quatenus mente(?)** pij patris dictis erectioni, fundationi et donationi robur adijcere digneminj apostolice firmitatis, approbantes, ratificantes et confirmantes erectionem, fundationem et donationem ac voluntatem predictas, modumque ac forman et tenorem illius vel illorum hic pro sufficienter expressis habentes, supplendo omnes et singulos defectus, si qui interuenerant jn eisdem, jnhibentes locorum ordinarijs pro tempore existentibus et quibuscunque alijs, quacunque prefulgeant dignitate, sub penis, sententijs et censuris ecclesiasticis, ne vllo vmquam tempore futuro quacunque necessitate vrgente presumant aut aliquis eorum presumat aliqua bona, possessiones et jura ipsius domus distrahere, vendere, alienare vel diminuire quocunque ingenio vel colore, constitutionibus et ordinationibus apostolicis et alijs in contrarium facientibus non obstantibus quibuscunque cum alijs clausulis necessarijs et oportunis. Concessum ut petitur de confirmatione sine prejuditio in presentia domini nostri pape. Pe. Tirasonensis. Et cum confirmatione prepetita Et cum supplecione defectuum Et quod forma fundationis habeatur pro expressa Et quod committatur archiepiscopo metropolitano illius prouincie et alijs, de quibus videbitur, attento quod non sit aliquis in dicta Aboensi [diocesi], qui recipere possit delegationes sedis apostolice. Datum Rome apud Sanctum Petrum quarto kalendas aprilis anno quarto.